钦定古今图书集成/明伦汇编/氏族典/第073卷 > 朱钦
## 钦定古今图书集成/明伦汇编/氏族典/第073卷 > 朱钦

按《明外史朱钦传》：“钦字懋恭，邵武人，以学行称。举成
化八年进士，授宁波推官，治最，征授御史，出督漕运，
按河南，清军广西，并著风节。弘治中，迁山东副使，历
浙江按察使。十五年入觐，吏部举治行卓异，佥都御
史，又举钦自代，乃稍迁湖广左布使。武宗立，以右副
都御史巡抚山东。中官王岳被谪，道死，钦上言：岳为
刘瑾所恶，必瑾谮毁以至此。望察岳非辜，惩瑾谗贼。”
疏至，瑾屏不奏，衔之。钦以山东俗淫酗，严禁市酤，令
济南推官张元魁察之。有惧而自缢者，其母欲奏诉，
元魁与知府赵璜贿之，乃巳。有中使言于瑾，瑾使侦事校尉发之，俱逮下诏狱，勒钦致仕。瑾憾未已，摭坐
山东勘地事，斥为民。瑾诛，乃复官。久之，卒。